**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 06.11.2024, ora 08.00 – 07.11.2024, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 07.11.2024, ora 07.00**

**RÂURI**

**Debitele au fost** **relativ staționare.**

Debitele se situează la valori sub mediile multianuale lunare, cu coeficienți moduli cuprinși între 30-70%, mai mici (sub 30% din normalele lunare) pe râurile din bazinele hidrografice: Iza, Tur, Someș, Barcău, Crișuri, Arieș, Timiș, Moravița, Nera, Cerna, Vedea, Râmnicu Sărat, Bârlad, bazinul mijlociu și inferior al Jiului, bazinul inferior al Oltului și pe unii afluenți ai Argeșului, Buzăului, Trotușului și Prutului.

**Nivelurile** pe râuri la stațiile hidrometrice **se situează sub** **COTELE DE ATENȚIE.**

**Debitele vor fi în general staționare.**

**Nivelurile** pe râuri la stațiile hidrometrice **se vor situa sub COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) în intervalul 06-07.11.2024 **a fost în scădere, având valoarea de 3300 m3/s,** sub media multianuală a lunii **noiembrie (4650 m3/s).**

În aval de Porțile de Fier debitele au fost în scădere.

**Debitul la intrarea în ţară** (secţiunea Baziaş) **va fi în scădere (3200 m3/s).**

În aval de Porțile de Fier debitele vor fi în scădere.

**2.** **Situaţia meteorologică în intervalul 06.11.2024, ora 09.00 –07.11.2024, ora 06.00**

**În ţară** vremea s-a menținut predominant frumoasă, dar rece pentru această perioadă dimineața și noaptea în cea mai mare parte a teritoriului. Cerul a fost mai mult senin, iar vântul a suflat slab până la moderat. Temperaturile maxime s-au încadrat între 7 grade la Voineasa și 17 grade la Moldova Nouă, iar la ora 6 se înregistrau valori termice cuprinse între -11 grade la Miercurea Ciuc și 9 grade la Șiria. Dimineața și noaptea, cu totul izolat a fost ceață.

**Observație:** în intervalul de diagnoză au fost în vigoare 2 atenționări cod galben pentru fenomene meteorologice periculoase imediate, 1 emisă de către SRPV Cluj-Napoca și 1 de către SRPV Bacău.

**La Bucureşti** vremea s-a menținut frumoasă, dar rece dimineața și noaptea. Cerul a fost senin, iar vântul a suflat slab. Temperatura maximă a fost de 13 grade la Afumați și 14 grade la Filaret și Băneasa, iar la ora 6 se înregistrau -5 grade la Băneasa, -2 grade la Afumați și 0 grade la Filaret.

**3. Prognoza meteorologică în intervalul 07.11.2024, ora 09.00-08.11.2024, ora 9.00**

**În ţară** vremea va fi predominant frumoasă, dar rece pentru această dată dimineața și noaptea. Cerul va fi mai mult senin, iar vântul în general slab și doar în sudul Banatului va prezenta ușoare intensificări (35...45 km/h) pe parcursul zilei. Temperaturile maxime, ușor mai ridicate față de ziua precedentă, se vor încadra între 9 și 16 grade, cu valori mai ridicate în zonele deluroase până spre 17...18 grade, iar cele minime vor fi cuprinse între -6 și 4 grade, mai scăzute în depresiunile Carpaților Orientali, până spre -11 grade, dar și mai ridicate în Dealurile de Vest și pe litoral, unde se vor înregistra 6...8 grade. Dimineața și noaptea local se va semnala ceață în Lunca Dunării și pe litoral și cu totul izolat în rest.

**La Bucureşti** vremea va fi frumoasă, dar rece dimineața și noaptea. Cerul va fi mai mult senin, iar vântul va sufla slab până la moderat. Temperatura maximă se va situa în jurul valorii de 15 grade, iar cea minimă de -1...0 grade, mai scăzută în zona preorășenească până spre -4 grade.

***II. CALITATEA APELOR***

Nuau fost semnalate evenimente deosebite.

***III. CALITATEA MEDIULUI***

1. **În domeniul aerului**

**A.P.M. Dâmboviţa** informează că în data de 06.11.2024, la ora 01:15, a fost semnalat un incendiu la depozitul de deșeuri nepericuloase din comuna Aninoasa (operator Supercom SA). Au ars cu degajare moderată de fum deșeuri menajere de pe o suprafaţă de 30 mp din celula activă (aceeasi locaţie unde s-au produs incendii în lunile iulie și octombrie 2024). Echipajele I.S.U. Dâmboviţa au lichidat incendiul la ora 02:09. De asemenea, se menţionează că depozitul nu are instalate colectoare de gaz, existând posibilitatea ca reactivarea incendiilor să fie cauzată de emisiile fugitive din acumulările de gaz metan din adâncimea corpului de deșeuri.

**Agenţia Naţională pentru Protecţia Mediului** informează că din rezultatele analizelor efectuate în data de 05.11.2024 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). **Media zilnică de 50 µg/m3 pentru PM10** (pulberi în suspensie cu diametrul sub 10 microni) **a fost depășită la staţiile cu indicativele: BV-6** (municipiul Codlea), **MS-1** (municipiul Târgu Mureș), **CJ-5** (municipiul Dej).

**2. În domeniul solului şi vegetaţiei**

**G.N.M.-C.J. Harghita** informează că în data de 04.11.2024 s-a produs un accident rutier pe DN 13A, între localitățile Lupeni și Corund, în urma căruia a fost avariat un autocamion care transporta recipiente cu vopsea lavabilă de la fabrica SC Kober Dumbrava Roșie din localitatea Săvinești, jud. Neamț, către Apahida Kober (jud. Cluj). Ca urmare a accidentului au fost deteriorate unele găleți, iar o cantitate neprecizată de vopsea s-a scurs pe carosabil.

**Măsuri:** reprezentanții I.P.J. Harghita au dispus parcarea autocamionului într-o parcare din apropiere, descărcarea recipientelor deteriorate din acesta fără poluarea mediului și curățarea zonei din jurul autovehiculului. Angajații C.N.A.I.R. și pompierii voluntari din comuna Lupeni au aplicat nisip pe suprafața afectată, fiind îndepărtați cca 150 l de vopsea de pe carosabil în vederea reluării circulației.

**A.P.M. Argeș** **și G.N.M.-C.J. Argeș** informează că în data de 06.11.2024, la ora 13:30, a fost semnalată o poluare cu 20 l de țiței și 80 l de apă de zăcământ a unei suprafețe de 50 mp de sol (teren agricol privat) ca urmare a coroziunii conductei O.M.V. Petrom de la sonda 548 Leordeni la Parc 37 Leordeni în zona satului Moara Mocanului, comuna Leordeni. **Măsuri:** a fost oprită pomparea, a fost izolată și decopertată conducta în vederea reparării acesteia, se intervine pentru curățarea suprafeței afectate, solul contaminat urmând să fie transportat la stația de bioremediere Bărăști.

**Garda Forestieră Râmnicu Vâlcea** informează despre producerea unui incendiu de pădure în data de 03.11.2024, la ora 13:00, în zona localității Bălteni, pe raza Ocolului Silvic Eparhial Gorj, jud. Gorj (cauza-propagarea în fondul forestier a focului folosit la curățarea vegetației de pe miriștile învecinate). Acesta a afectat o suprafaţă de 53,08 ha de litieră și a fost stins în data de 05.11.2024, la ora 13:00, de către personalul silvic și pompierii militari.

**A.R.B.D.D. Tulcea** informează că în data de 06.11.2024, în jurul orei 13:00, a fost semnalat un incendiu de vegetație în zona cuprinsă între stația Carabail și CPV Sincom Delta, Canalul Lipovenilor și terenul agricol, pe raza Districtului Ecologic Murighiol-Sfântu Gheorghe. Ard stuf și vegetație ierboasă. Se menționează că nu sunt obiective economice în zonă. Se va reveni cu informații.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA COMUNICARE**